Up-342/99
Datum: 2000-03-07T00:00:00.000+01:00
ecli: ECLI:SI:USRS:2000:Up.342.99
vrsta: drugi akti
zadeva: ustavna pritožba
objavljeno: Neobjavljeno | 07.03.2000
dokument: US20004
akt: Ustavna pritožba zoper odločbo Ministrstva za ekonomske odnose in razvoj št. 464-09/98-46 z dne 15. 12. 1998
resitev: zavrženje
izrek: Ustavna pritožba zoper odločbo Ministrstva za ekonomske odnose in razvoj se zavrže.
stavek: Senat Ustavnega sodišča je ustavno pritožbo zavrgel, ker pred vložitvijo ustavne pritožbe niso bila izčrpana vsa pravna sredstva. Za obravnavo pred izčrpanjem pravnih sredstev pa ne gre, ker upravni spor po določbah ZUS kljub dokončnosti upravne odločbe ne pomeni izrednega pravnega sredstva. Zato je bilo treba ustavno pritožbo zavreči.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.

Upravni spor, redno pravno sredstvo.
podlaga: Zakon o upravnem sporu (ZUS), 30., 69. čl.

Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 1999-03-09T23:00:00.000Z
datum_odlocitve: 2000-03-06T23:00:00.000Z

# Up-342/99

7. 3. 2000

S K L E P

Ustavno sodišče je v postopku za preizkus ustavne pritožbe A. A. iz Ž., ki ga zastopa B. B., odvetnica v Z. na seji dne 7. marca 2000

s k l e n i l o:

Ustavna pritožba zoper odločbo Ministrstva za ekonomske odnose in razvoj št. 464-09/98-46 z dne 15. 12. 1998 se zavrže.

---

## O b r a z l o ž i t e v

### A.

Pritožnik je z ustavno pritožbo izpodbijal odločbo Ministrstva za ekonomske odnose in razvoj (v nadaljevanju: Ministrstvo), s katero je bila zavrnjena njegova pritožba zoper odločbo Agencije Republike Slovenije za prestrukturiranje in privatizacijo, s katero je ta podjetju SCT, d.d., V, izdala drugo soglasje v postopku lastninskega preoblikovanja.

Pritožnik je bil dne 15. 1. 1999 pozvan, naj izkaže, da je izčrpal vsa pravna sredstva. Ker pritožnik tega v postavljenem roku ni izkazal, je Ustavno sodišče ustavno pritožbo s sklepom št. Up-349/98 z dne 25. 2. 1999 zavrglo. Po sprejetju navedenega sklepa je pritožnik v vlogi z dne 10. 3. 1999, ki jo imenuje dopolnitev ustavne pritožbe, navedel, da je zoper izpodbijano odločbo Ministrstva vložil tožbo na Upravno sodišče. Ustavnemu sodišču je predlagal, naj o ustavni pritožbi odloči pred izčrpanjem izrednih pravnih sredstev, na podlagi drugega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS).

### B.

Dopolnitev ustavne pritožbe je Ustavno sodišče obravnavalo kot novo ustavno pritožbo in o njej odloča s tem sklepom.

Po prvem odstavku 51. člena ZUstS je ustavna pritožba praviloma dopustna šele, če so izčrpana vsa pravna sredstva.

Izjemoma lahko Ustavno sodišče odloča o ustavni pritožbi pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS).

Po uveljavitvi Zakona o upravnem sporu (Uradni list RS, št. 50/97 in 65/97 - popr. - v nadaljevanju: ZUS), ki v 30. in 69. členu daje tožniku v upravnem sporu učinkovito sredstvo za dosego odložitve izvršbe izpodbijane upravne odločbe, je odpadel temeljni razlog za obravnavo ustavne pritožbe pred izčrpanjem upravnega spora. Po stališču Ustavnega sodišča (sklep št. Up- 261/98 z dne 13.1.2000, Uradni list RS, št. 6/2000) upravnega spora ni več mogoče šteti za izredno pravno sredstvo v smislu drugega odstavka 51. člena ZUstS.

Pritožnik ni izkazal, da je upravni spor izčrpal. Zato je Ustavno sodišče ustavno pritožbo zavrglo.

### C.

Ustavno sodišče je sprejelo ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko. Sklep je sprejelo soglasno.

P r e d s e d n i c a

Milojka Modrijan